ET Euroopa Liidu Teataja C 409/27

24. juunil 2014 esitatud hagi – Euroopa Komisjon versus Poola Vabariik

(Kohtuasi C-303/14)

2014/C 409/39

Kohtumenetluse keel: poola

Pooled

Hageja: Euroopa Komisjon (esindajad: K. Mifsud-Bonnici ja K. Herrmann)

Kostja: Poola Vabariik

Hageja nõuded

— tuvastada, et kuna Poola Vabariik ei ole komisjoni teavitanud nende äriühingute ja töötajate sertifitseerimisasutustest ja nende töötajate ja äriühingute sertifikaatide nimetustest, kelle tegevus on seotud teatavate fluoritud kasvuhoonegaasidega, mis on komisjoni rakendusmääruste esemeks ja kuna Poola Vabariik ei ole võtnud vastu eeskirju Euroopa Parlamendi ja nõukogu 17. mai 2006. aasta määruse (EÜ) nr 842/2006, teatavate fluoritud kasvuhoonegaaside kohta (1) sätete rikkumiste eest ette nähtud sanktsioonide kohta ning ei ole komisjonile neist teada andnud, siis on Poola Vabariik rikkunud artikli 5 lõikest 2 tulenevaid kohustusi koostoimes komisjoni määruse (EÜ) nr 303/2008 (2) artikli 12 lõikega 3, komisjoni määruse (EÜ) nr 304/2008 (3) artikli 12 lõikega 3, komisjoni määruse (EÜ) nr 305/2008 (4) artikli 7 lõikega 1, komisjoni määruse (EÜ) nr 306/2008 (5) artikli 6 lõikega 1, komisjoni määruse (EÜ) nr 307/2008 (6) artikli 4 lõikega 2, komisjoni määruse (EÜ) nr 308/2008 (7) artikliga 1 ja Euroopa Parlamendi ja nõukogu määruse (EÜ) nr 842/2006 artikli 13 lõikega 2;

— mõista kohtukulud välja Poola Vabariigilt.

Väited ja peamised argumendid

Määruse nr 842/2006 artikli 5 lõikega 2 kohustati liikmesriike komisjoni teavitama oma koolitus- ja sertifitseerimisprogrammidest nendele äriühingutele ja töötajatele, kes paigaldavad, teenindavad ja hooldavad määruse artikli 3 lõike 1 alla kuuluvaid rakendusi ja süsteeme ning koguvad kokku fluoritud kasvuhoonegaase. Seda kohustust täpsustati määruse nr 842/2006 artikli 5 lõike 1 alusel vastu võetud komisjoni rakendusmäärustega.

Seega tugineb esimene väide sellele, et Poola Vabariik ei ole komisjoni teavitanud nende äriühingute ja töötajate sertifitseerimisasutuste nimedest, kes tegelevad paiksete jahutus- ja kliimaseadmete, soojuspumpade, tuletõrjesüsteemide ja tulekustutite lekkekindluse kontrollimise, paigaldamise, teenindamise või hooldamisega või kelle tegevus on seotud nende fluoritud kasvuhoonegaaside kokkukogumisega; samuti ei ole ta teavitanud nende töötajate ja äriühingute sertifikaatide nimetustest, kes vastavad komisjoni rakendusmäärustes ette nähtud sertifitseerimise tingimustele. Peale selle ei ole edastatud nende töötajate sertifitseerimisasutuste nimesid, kelle tegevus on seotud fluoritud kasvuhoonegaaside kokkukogumisega kõrgepingejaotlatest ja fluoritud kasvuhoonegaasidel põhinevate lahustitega seadmetest, ning nende töötajate sertifikaatide nimetusi, kes vastavad komisjoni rakendusmäärustes ette nähtud sertifitseerimise tingimustele. Poola ametiasutused ei ole komisjonile ka komisjoni määruses nr 308/2008 ette nähtud viisil teada andnud nende töötajate atesteerimisasutuste nimedest ja nende töötajate koolitustunnistuste nimetustest, kes vastavad määruse nr 307/2008 artikli 3 lõikes 2 ja määruse lisas loetletud tingimustele.

Teine väide tugineb sellele, et komisjonile ei ole teada antud siseriiklikest õigusnormidest sanktsioonide kohta, mis on ette nähtud määruse nr 842/2006 sätete rikkumiste eest. Sanktsioonide kindlaksmääramise ja neist komisjonile teada andmise kohustus on eriti tähtis selleks, et tagada paiksete rakenduste käitajatele määruse nr 842/2006 artiklitega 3, 4 ja 5 kehtestatud kohustuste täielik tõhusus. Lisaks on niisuguste sanktsioonide kindlaksmääramine ja neist komisjonile teada andmine olulised selleks, et tagada nende kohustuste täitmine, mis on fluoritud kasvuhoonegaase sisaldavate toodete ja seadmete tootjatele kehtestatud määruse nr 842/2006 artikliga 7. Ka määruse nr 842/2006 artiklites 8 ja 9 sätestatud keeldude rikkumise eest tuleb siseriiklikes eeskirjades määruse artikli 13 lõike 1 tähenduses ette näha sanktsioonid, millest komisjonile oleks pidanud teada andma.

(1) ELT L 161, lk 1.

(2) Komisjoni 2. aprilli 2008. aasta määrus (EÜ) nr 303/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 miinimumnõuded ja tingimused teatavate fluoritud kasvuhoonegaase sisaldavate statsionaarsete jahutus- ja kliimaseadmete ning soojuspumpadega tegelevate äriühingute ja töötajate sertifitseerimise vastastikusele tunnustamisele.

(3) Komisjoni 2. aprilli 2008. aasta määrus (EÜ) nr 304/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 teatavaid fluoritud kasvuhoonegaase sisaldavate statsionaarsete tuletõrjesüsteemide ja tulekustutitega tegelevate äriühingute ja töötajate sertifitseerimise miinimumnõuded ning vastastikuse tunnustamise tingimused.

(4) Komisjoni 2. aprilli 2008. aasta määrus (EÜ) nr 305/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 kõrgepingejaotlatest teatavate fluoritud kasvuhoonegaaside kokkukogumisega tegelevate töötajate sertifitseerimise miinimumnõuded ja vastastikuse tunnustamise tingimused.

(5) Komisjoni 2. aprilli 2008. aasta määrus (EÜ) nr 306/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 seadmetest teatavate fluoritud kasvuhoonegaasidel põhinevate lahustite kokkukogumisega tegelevate töötajate sertifitseerimise miinimumnõuded ja vastastikuse tunnustamise tingimused.

(6) Komisjoni 2. aprilli 2008. aasta määrus (EÜ) nr 307/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 teatavate mootorsõidukite teatavaid fluoritud kasvuhoonegaase sisaldavate kliimaseadmetega tegelevate töötajate koolitusprogrammide miinimumnõuded ja koolitustunnistuste vastastikuse tunnustamise tingimused.

(7) Komisjoni 2. aprilli 2008. aasta määrus (EÜ) nr 308/2008, millega vastavalt Euroopa Parlamendi ja nõukogu määrusele (EÜ) nr 842/2006 kehtestatakse liikmesriikide koolitus- ja sertifitseerimisprogrammidest teavitamise vorm.